ઘોડો નાસી ગયા પછી તબેલાને તાળું મારવા હાંફળા-ફાંફળા બની દોડાદોડ કરી મૂકવી, એ હવે એક પ્રકારની સરકારી સંસ્કૃતિ બની ગઈ છે. ડાયમન્ડની દુનિયાના બેતાજ બાદશાહ ગણાતા નીરવ મોદી હજારો કરોડનું ફૂલેકું ફરવીને ગાયબ થઈ ગયા છે. પંજાબ નેશનલ બેંકની મુંબઈની એક શાખાએ નીરવ મોદીને ‘લેટર ઓફ અન્ડરસ્ટેન્ડિંગ‘ દ્વારા જે કરવું હોય તે કરી લેવાની છૂટ આપી દીધી અને એમણે પીએનબી, ઉપરાંત સેન્ટ્રલ બેંક ઓફ ઇન્ડિયા, દેના બેંક, બેંક ઓફ ઇન્ડિયા, સિન્ડિકેટ બેંક, ઓરિએન્ટલ બેંક કોમર્સ, યુનિયન બેંક ઓફ ઇન્ડિયા, આઈડીબીઆઈ બેંક, એક્સિસ બેંક અને અલ્હાબાદ બેંકની વિદેશની જુદી-જુદી શાખાઓમાંથી અધધધ… કહી શકાય એટલા રૂ.૧૧૪૦૦ કરોડ, જે આંકડો કહેવાય છે કે વધતો જાય છે… તેટલાનું કરી નાંખ્યું! થોડા જ કલાકોમાં બેંક, સીબીઆઈ, એન્ફોર્સમેન્ટ ડિરેકટોરેટ અને નાણા મંત્રાલયની એજન્સીઓએ નીરવ મોદીનો જ્યાં પણ ‘ની‘ સંભળાતો હોય ત્યાં ત્યાં દરોડાઓ પાડીને તાબડતોબ રૂ.૧૧૪૦૦ કરોડ ‘વસૂલી‘ લીધા છે. તેટલું સિદ્ધ કરી દેવા કમર કસી છે. સીબીઆઈની લૂકઆઉટ નોટિસ પછી આખી દુનિયાના દેશો નીરવ મોદીને ઝડપી પાડવા ભારતને મદદ કરવા સાવધ બની ચૂક્યા છે.